Neuvoston asetus (EY) N:o 153/2003, annettu 27 päivänä tammikuuta 2003, Amerikan yhdysvalloista peräisin olevan etanoliamiinin tuonnissa neuvoston asetuksella (EY) N:o 1603/2000 käyttöön otettujen polkumyyntitoimenpiteiden muuttamisesta



Virallinen lehti nro L 025 , 30/01/2003 s. 0023 - 0024



Neuvoston asetus (EY) N:o 153/2003, annettu 27 päivänä tammikuuta 2003, Amerikan yhdysvalloista peräisin olevan etanoliamiinin tuonnissa neuvoston asetuksella (EY) N:o 1603/2000 käyttöön otettujen polkumyyntitoimenpiteiden muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), jäljempänä "perusasetus", ja erityisesti sen 11 artiklan 3 kohdan, ottaa huomioon komission ehdotuksen, jonka tämä on tehnyt neuvoa-antavaa komiteaa kuultuaan, sekä katsoo seuraavaa: A. MENETTELY 1. Voimassa olevat toimenpiteet (1) Neuvosto otti heinäkuussa 2000 asetuksella (EY) N:o 1603/2000(2) käyttöön lopulliset polkumyyntitullit Amerikan yhdysvalloista peräisin olevan etanoliamiinin tuonnissa. Tulleja sovelletaan paljoustulleina. 2. Vireillepano (2) Komissio ilmoitti 13 päivänä kesäkuuta 2002 Euroopan yhteisöjen virallisessa lehdessä julkaistulla ilmoituksella(3), jäljempänä "tarkastelun vireillepanoa koskeva ilmoitus", panevansa vireille Yhdysvalloista peräisin olevan etanoliamiinin tuontiin sovellettavien polkumyyntitoimenpiteiden osittaisen välivaiheen tarkastelun. (3) Komissio pani tarkastelun vireille omasta aloitteestaan tutkiakseen voimassa olevien toimenpiteiden asianmukaisuutta. Voimassa oleva toimenpide, eli tässä tapauksessa paljouden perusteella kannettava tulli, ei ota huomioon tilanteita, joissa tuontitavarat ovat vahingoittuneet ennen vapaaseen liikkeeseen luovutusta. 3. Tutkimus (4) Komissio ilmoitti tarkastelun vireillepanosta virallisesti niille vientiä harjoittaville tuottajille, tuojille ja käyttäjille, joita asian tiedettiin koskevan, sekä niiden järjestöille, asianomaisen viejämaan edustajille ja yhteisön tuottajille. Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi tarkastelun vireillepanoa koskevassa ilmoituksessa asetetussa määräajassa. (5) Eräät asianomaisen maan vientiä harjoittavat tuottajat sekä yhteisön tuottajat ja tuojat/kauppiaat esittivät kantansa kirjallisesti. Kaikille osapuolille, jotka olivat sitä mainitun määräajan kuluessa pyytäneet ja osoittaneet, että niiden kuulemiseen oli olemassa erityisiä syitä, annettiin tilaisuus tulla kuulluiksi. (6) Komissio hankki ja tarkisti kaikki voimassa olevien toimenpiteiden asianmukaisuuden määrittämistä varten tarpeellisina pitämänsä tiedot. B. TUTKIMUKSEN TULOKSET (7) Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93(4) 145 artiklassa säädetään, että tavaroista tosiasiallisesti maksettua tai maksettavaa hintaa on tullausarvoa määritettäessä suhteutettava, jos tavarat ovat vahingoittuneet ennen niiden luovutusta vapaaseen liikkeeseen. (8) Jotta polkumyyntitullia ei kannettaisi liikaa, paljoustullia olisi vahingoittuneiden tavaroiden osalta alennettava prosenttimäärällä, joka vastaa tosiasiallisesti maksetun tai maksettavan hinnan suhteutusta. (9) Yhteisön tuottajat väittivät, että käsite "vahingoittunut" on epämääräinen ja sitä voitaisiin tulkita monella tavalla, mikä voisi johtaa toimenpiteiden kiertämiseen tai jopa tehdä polkumyyntitulleista tehottomia. Tuottajat katsoivat, että toimenpiteiden kiertämisen estämiseksi olisi tapauksissa, joissa tulliviranomaiset pitävät tavaraa vahingoittuneena, hankittava toinen, riippumattoman asiantuntijan lausunto siitä, ovatko tavarat vahingoittuneita. (10) Olisi huomattava, että tulliviranomaiset suorittavat sekä vahingoittuneiden että muiden tavaroiden arvonmäärityksen yhteisön tullikoodeksissa vahvistettujen vakiintuneiden sääntöjen mukaisesti ja että nämä säännöt eivät mahdollista sellaisia väljiä tulkintoja, jotka voisivat tehdä polkumyyntitullista tehottoman. Koska käytössä on vakiintuneet säännöt, polkumyyntitoimenpiteiden alaisista tavaroista ei ole tarpeen antaa erityissäännöksiä. Pakollista toista asiantuntijalausuntoa koskeva pyyntö on näin ollen hylättävä. (11) Eräs etuyhteydessä oleva tuoja katsoi, että vahingoittuneesta tuotteesta ei pitäisi kantaa polkumyyntitullia, koska tuotetta ei tällöin voida pitää samankaltaisena tuotteena. (12) Tältä osin on todettava, että jos tuote vahingoittuu, se ei automaattisesti lakkaa olemasta samankaltainen tuote. Sillä saattaa edelleen olla samat fyysiset ja kemialliset ominaisuudet ja samat käyttötarkoitukset, jolloin siitä saattaa yhä aiheutua vahinkoa yhteisön tuotannonalalle. Näin ollen väitettä ei voida hyväksyä. (13) Koska asianomaiset osapuolet eivät esittäneet asiaa koskevia perusteltuja väitteitä, päätellään, että jos tavarat ovat vahingoittuneet ennen niiden luovutusta vapaaseen liikkeeseen, mistä syystä niistä tosiasiallisesti maksettua tai maksettavaa hintaa on suhteutettu tullausarvon määrittämiseksi, kannettavaa paljoustullia on alennettava prosenttimäärällä, joka vastaa tosiasiallisesti maksetun tai maksettavan hinnan suhteutusta, ON ANTANUT TÄMÄN ASETUKSEN: 1 artikla Lisätään asetuksen (EY) N:o 1603/2000 1 artiklaan kohta seuraavasti: "4. Jos tavarat ovat vahingoittuneet ennen niiden luovutusta vapaaseen liikkeeseen, mistä syystä niistä tosiasiallisesti maksettua tai maksettavaa hintaa on suhteutettu tullausarvon määrittämiseksi komission asetuksen (ETY) N:o 2454/93 145 artiklan mukaisesti, polkumyyntitullia, joka lasketaan edellä vahvistettujen määrien perusteella, alennetaan prosenttimäärällä, joka vastaa tosiasiallisesti maksetun tai maksettavan hinnan suhteutusta." 2 artikla Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä tammikuuta 2003. Neuvoston puolesta Puheenjohtaja G. Papandreou (1) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s. 1). (2) EYVL L 185, 25.7.2000, s. 1. (3) EYVL C 140, 13.6.2002, s. 17. (4) EYVL L 253, 11.10.1993, s. 1, asetus sellaisena kuin se on viimeksi muutettuna asetuksella (EY) N:o 444/2002 (EYVL L 68, 12.3.2002, s. 11).